Broj: 711-I-1004-M-172/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Andreje Navijalić, ravnateljice Ustanove za zdravstvenu njegu u kući Karlovac, za** davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

1. **Obveznica Andreja Navijalić, ravnateljica Ustanove za zdravstvenu njegu u kući Karlovac, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.**
2. **Ukoliko bi obveznica, uz navedenu dužnost u zdravstvenoj ustanovi povremeno obavljala druge administrativne i računovodstvene poslove u trajanju od 8 sati tjedno te bi isto bilo navedeno u njenom ugovoru o radu, mogla bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je Andreja Navijalić, ravnateljica Ustanove za zdravstvenu njegu u kući Karlovac. U knjigama ulazne pošte Povjerenstva zahtjev je zaprimljen 29. ožujka 2022. pod poslovnim brojem 711-U-3929-M-172/22-01-3, povodom kojeg se vodi predmet broj M-172/22.

Člankom 3. stavkom 1. podstavkom 40. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Andreja Navijalić povodom obnašanja dužnosti ravnateljice Ustanove za zdravstvenu njegu u kući Karlovac, kojoj je jedini osnivač Karlovačka županija te ima u nadležni sudski registar upisane djelatnosti fizikalne terapije u kući, zdravstvene njege i rehabilitacije bolesnika, obvezna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da je imenovana na mandat ravnateljice Ustanove za zdravstvenu njegu u kući Karlovac koji traje četiri godine te da u ustanovi, osim poslova ravnatelja, obavlja i poslove tajnika, pravne te računovodstvene poslove, s obzirom da ustanova nema zaposlene djelatnike na ovim poslovima. Navodi da za potrebe računovodstva koristi uslugu računovodstvenog servisa, ali da pripremu financijskih dokumenata i prijedloge financijskih planova, praćenje njihove realizacije te izradu računa radi osobno. Također navodi kako obavlja poslove javne nabave, sklapanja ugovora, izrade plana nabave, plana korištenja godišnjih odmora, praćenja natječaja koje raspisuje resorno Ministarstvo, druga državna tijela i institucije te da priprema natječajnu dokumentaciju, vodi kadrovsku evidenciju i statistiku, prijavljuje i odjavljuje radnike, priprema materijala za Upravno vijeće, urudžbira dokumentaciju, šalje račune poslovnim korisnicima te da obavlja i druge tajničke poslove.

Obveznica traži mišljenje Povjerenstva je li opravdano sklopiti aneks ugovora o radu za navedene poslove u trajanju od 8 sati tjedno te bi li u tom svojstvu stekla pravo na primitke regresa, božićnice i sl., jer u tom slučaju isti ne bi bili primljeni povodom obnašanja dužnosti ravnatelja zdravstvene ustanove, već za obavljanje navedenih poslova, slijedom čega se ne bi radilo o dodatnoj naknadi za poslove obnašanja dužnosti ravnatelja.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Stoga obveznica Andreja Navijalić, ravnateljica Ustanove za zdravstvenu njegu u kući Karlovac ne može uz plaću za obnašanje navedene javne dužnosti primati i regres, dar za dijete ili božićnicu, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

U konkretnom je slučaju obveznica zaposlena na radnom mjestu ravnateljice Ustanove za zdravstvenu njegu u kući Karlovac, ali ujedno u navedenoj ustanovi u trajanju od 8 sati tjedno obavlja i brojne druge administrativne i računovodstvene poslove, s obzirom da nema zaposlenih osoba koje bi obavljale te poslove.

Stoga ako bi obveznica uz dužnost ravnateljice povremeno u istoj ustanovi obavljala druge poslove te bi isto bilo navedeno u aneksu ugovora o radu, mogla bi temeljem obavljanja tih poslova primiti dodatne naknade ako ni na to imala pravo kao radnik ustanove, jer u tom slučaju one ne bi bile primljene povodom obnašanja javne dužnosti ravnateljice, slijedom čega se ne bi radilo o dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Andreja Navijalić, elektroničkom dostavom
2. Objava na internetskoj stranici Povjerenstva
3. Pismohrana